Planke falt fra taket i Operaen - forestilling stanset
- Den løsnet og falt ned i publikumssonen på andre balkong. Der var det ingen publikummere. Ingen ble skadet, men forestillingen ble utsatt i ti minutter. Teknisk personale undersøkte og vurderte at det var trygt å gjennomføre forestillingen, sier Ole-Morten Vestby kommunikasjonsrådgiver ved Operaen til VG. Har du bilder eller tips? Kontakt oss her! Ved 20.45-tiden har Statsbygg i samråd med politiet bestemt at resten av kveldens forestilling avlyses. – Det er gjort en ny vurdering i pausen, og forestillingen som skulle ha begynt klokken 20.30 ble avlyst av sikkerhetshensyn. Forestillingen var todelt, slik at «Ildfuglen» gikk som planlagt, mens «Vårofferet» utgår, sier Vestby. VG har snakket med en operagjenger som var til stede under forestillingen. – Det kom et hyl da planken falt, og jeg så en som holdt seg til skuldra. Dirgenten snudde seg og så opp, sier han. Men selv om forestillingen inne i salen ble avlyst fikk kvelden likevel en lykkelig slutt. Danserne bestemte seg nemlig for å gjøre «Vårofferet» ferdig ute i foajeen, og publikum var ikke vonde å be. Dertil ble det servert gratis vin. – Danserne fortsatte i foajeen, og de ropte «free wine for everyone». Det var veldig kult gjort, sier Lars Oskar Vik, som var på den litt spesielle forestillingen.
En planke løsnet fra taket rett før en forestilling på Operaen i Oslo fredag kveld. Ingen ble skadet, og forestillingen fortsatte i foajeen.